Paterna vol recuperar l’Ecoparc en el seu terme municipal
18/09/2015

# Paterna vol recuperar l’Ecoparc en el seu terme municipal

[![Juan Antonio Sagredo, durant la reunió amb la presidenta de l'Entitat Metropolitana per al Tractament de Residus (EMTRE) i regidora delegada de la Gestió de Residus Sòlids de l'Ajuntament de València, Pilar Soriano](/images/noticias/2015/09/alcalde-ecoparc.jpg)](/images/noticias/2015/09/alcalde-ecoparc.jpg)

18.09.2015

L’Alcalde de Paterna, Juan Antonio Sagredo, s’ha reunit este matí amb la presidenta de l’EMTRE i regidora delegada de Gestió de Residus Sòlids de l’Ajuntament de València, Pilar Soriano

L’alcalde de Paterna, Juan Antonio Sagredo, s’ha reunit hui amb la presidenta de l’Entitat Metropolitana per al Tractament de Residus (EMTRE) i regidora delegada de la Gestió de Residus Sòlids de l’Ajuntament de València, Pilar Soriano, per a buscar solucions en la gestió dels residus sòlids dins del seu propi terme municipal.

El primer edil ha plantejat “fórmules a curt termini perquè els veïns i veïnes puguen gestionar els seus residus sòlids en un Ecoparc dins del propi terme municipal”. I és que Paterna, actualment, no disposa de cap instal•lació pública, dependent de l’EMTRE, a la qual els ciutadans i ciutadanes puguen portar els seus residus sòlids.

L’alcalde de Paterna ha comunicat a la presidenta de l’EMTRE que per a l’Ajuntament este assumpte és “una prioritat”. I és que fins a l’1 de gener de 2012 Paterna va tindre un Ecoparc, gràcies a un conveni subscrit des de l’any 2000 amb una empresa pública, pel qual els veïns i veïnes podien depositar abocaments domèstics en el terme municipal. Actualment, han de traslladar-se a altres localitats pròximes, amb l’inconvenient que això suposa.

L’alcalde de Paterna ha assegurat que “en la reunió de hui s’han considerat fórmules concretes per a buscar una eixida que beneficie els veïns i veïnes de la localitat per a donar una solució ràpida a una de les moltes carències heretades de l’anterior Govern”.